હાહાકાર મચાવનારી, કાળજું કંપાવી દેનારી અને નઠારી તેમ જ ખેલ ખતરનાક જેવાં વિશેષણોથી નવાજવામાં આવેલી કમ્પ્યુટર પર રમાતી ઑનલાઇન ગેમ બ્લુ વ્હેલની કાતિલ જાળમાં હજી પણ બાળકો સપડાવાના એકલદોકલ બનાવો બની રહ્યા છે ત્યારે દાઝ્યા પર મલમ જેવા સમાચાર આવ્યા છે. કોઇ છાને ખૂણેથી પિંક વ્હેલ નામની ગેમ ડોકિયું કાઢીને લોકપ્રિયતાની સીડી ચડવાના પ્રયાસો કરી રહી છે. કમ્પ્યુટર પર જ રમાતી આ ઑનલાઇન ગેમ બ્લુ વ્હેલનો બીજો છેડો છે. બ્લુ વ્હેલ કાતિલ છે, બાળકોને જીવ દેવા ઉશ્કેરે છે જ્યારે પિંક વ્હેલ પ્રેમ અને પ્રસન્નતાનો ફેલાવો કરવાના નેક ઇરાદા સાથે આવી છે. જાણે પોતાના નામને (પિંક એટલે ગુલાબી જે સૌમ્ય ભાવનો નિર્દેશ કરે છે) સાર્થક ન કરતી હોય! બ્લુ વ્હેલ રમીને બાળકિશોરો જીવન ગુમાવી બેસે છે જ્યારે પિંક વ્હેલ પ્રસન્ન વાતાવરણમાં જીવવાના પાઠ શીખવાડે છે. બ્લુ વ્હેલના રાક્ષસી અવતારે રશિયામાં માથું ઊંચક્યું જ્યારે પ્રેમાળ અને વાંસો પંપાળતી પિન્ક વ્હેલ ગેમે દક્ષિણ અમેરિકાના દેશ બ્રાઝિલમાં અવતાર લીધો છે. બ્લુ વ્હેલ વિલન છે તો પિંક વ્હેલ વિલન પર હુમલો કરવા આવેલો હીરો છે.